מכבי FOX תל אביב עשתה צעד משמעותי מאוד לקראת שלב הפלייאוף ביורוליג עם ניצחון 82:94 על ברצלונה בהיכל, במקביל להפסדה של באסקוניה לפנאתינייקוס. פייר ג'קסון חזר לעצמו עם 18 נקודות, בעיקר במאני טיים, ולצידו בלטו גם נוריס קול (16 נק', 6 אס' ו-5 ריב'), דיאנדרה קיין (11 נק'), ארטיום פראחובסקי (10 נק' ו-7 ריב') ומייקל רול (10 נק'). משחק טוב גם לג'ייק כהן עם 8 נק' ב-11 דק' ללא החטאה.
נבן ספאחיה העלה בחמישייה את פייר ג'קסון, מייקל רול, דיאנדרה קיין, ג'ונה בולדן וארטיום פראחובסקי. הקטאלונים פתחו את המשחק עם מטווח שלשות ועלו ליתרון 4:9 כעבור 3 דקות בתוך הרבע הראשון. בולדן הוריד ל-2 בלבד אבל ברצלונה המשיכה בשלה והגדילה את הפער ל-9:17 באמצע הרבע. בולדן עם שלשה, קול בג'אמפ -שוט וטיוס בפוט-באק מהדהד קיזזו את ההפרש לנקודה בלבד, 20:19. נבארו קלע שתיים קשות אבל כהן על הבאזר קבע 22:23 לברצלונה בתום 10 הדקות הראשונות.
תומאס מהעונשין הפך את התוצאה ל-23:24 עבור הצהובים. ברצלונה ספגה עבירה טכנית ובלתי ספורטיבית ואיפשרה למכבי להגדיל את היתרון ל-25:33 עם יכולת מצוינת של ג'ייק כהן. פראחובסקי ורול המשיכו את המומנטום של המקומיים ושמרו על פער דו ספרתי 33:43. ג'קסון צלף מחוץ לקשת אבל פאו ריבאס עם שלשה משלו קבע 38:46 למכבי בהפסקה.
ברצלונה חזרה להפציץ מחוץ לקשת והורידה את הפער ל-48:43 בפתיחת המחצית השניה. קול ענה בצד השני ועלה לספרות כפולות. טומיץ' הקשה על הגבוהים ויחד עם האנגה בשלשה קיזזו את ההפרש עד ל-51:50 וגררו את ספאחיה להזעיק פסק זמן. פראחובסקי תרם 2 נק' אבל הקטאלונים הענישו עם שלשה והשוו את התוצאה ל-53:53. קיין עם שני מהלכים גדולים יחד עם קול וג'ונדי עצרו את המומנטום של ברצלונה והחזירו את מכבי ל-55:62. ברצלונה לא אמרה את המילה האחרונה והורידה את הפער עד ל-65:61 לקראת הרבע האחרון.
פאו ריבאס עם שלשה ועבירה השווה את התוצאה ל-65:65 בפתיחת הרבע הרביעי. ג'קסון פתח בתחרות שלשות מול ריבאס והחזיר את הצהובים ל-68:70. נבארו הותיק הפך את התוצאה, אבל רול וג'קסון עם 5 רצופות הפכו בחזרה ל-71:75 באמצע הרבע. טיוס היה טוב בצבע ויחד עם קול הגדילו את היתרון ל-72:81. האורחים לא הרימו ידיים ועם שלשה של האנגה צמצמו ל-83:78 כשנותרו 2 דקות לסיום. ג'קסון צלף עוד אחת מחוץ לקשת וסגר את הסיפור בהיכל. בסיום 82:94 למכבי FOX תל אביב על ברצלונה.